# Általános információk:

**Tanterv:** Építészmérnök BsC - Levelező

**Tantárgy neve: Tervezés Stúdió 5.**

**Tantárgy kódja:** EPE315MLEM

**Szemeszter:** 5

**Kreditek száma:** 8

**A heti órák elosztása:** 1/0/4

**Értékelés:** félévközi jegy (f)

**Előfeltételek** Tervezés Stúdió 4 (EPE314MNEM),

Épületszerkezetek Stúdió 4. (EPE102MNEM)

Tantárgy felelős: Dr. Kondor Tamás, egyetemi docens

Iroda: 7624 Magyarország, Pécs, Boszorkány u. 2. B-338

E-mail: kondor.tamas@mik.pte.hu

Oktatók – Levelező képzésen: Dr. Kondor Tamás, egyetemi docens (előadás)

Iroda: 7624 Magyarország, Pécs, Boszorkány u. 2. B-338

E-mail: kondor.tamas@mik.pte.hu

Dr. Horváth Magdolna, adjunktus (gyakorlati konzultáció)

Iroda: 7624 Magyarország, Pécs, Boszorkány u. 2. B-335

E-mail: horvath.magdolna@mik.pte.hu

Dr. Schunk Tímea, adjunktus (gyakorlati konzultáció)

Iroda: 7624 Magyarország, Pécs, Boszorkány u. 2. B-338

E-mail: [schunk.timea@mik.pte.hu](mailto:schunk.timea@mik.pte.hu)

## Tárgyleírás

A tárgy keretén belül a hallgatók megismerkedhetnek a középülettervezés általános kérdéseivel, a településszövet mikrokörnyezeti kapcsolatával, annak középületet integráló hatásaival. A tantárgy megismerteti a hallgatókat a középületek tervezési programjának összetettségével, a külső és belső terek kapcsolati hálójával, a középületek térszervezésének lehetőségeivel. A féléves feladat kisléptékű középület tervezése természeti, ill. kistelepülési környezetben. A kurzus az előadások keretében elméleti hátteret ad a középület tervezés meghatározó szempontjainak elsajátításához, mint az épület és az azt övező környezet viszonya, az épület településszövetbe történő illesztése, a forma és funkció kapcsolta, a középület típusok, terek és tömegek arányai, azok formálása, alakítási kérdései, épület struktúrák elemzése és tervezése.

Az önálló tervezési feladat megoldása során a hallgatók a gyakorlatban is alkalmazzák a megszerzett ismereteket, melyek az épület megtervezésén túl annak környezetére és belsőépítészetére is kiterjednek. Az elsajátítandó tananyagnak szerves része az ábrázolás technikai és modellezés technikai, prezentációs ismeretek és módszerek. A szemeszter végére minden hallgatónak képesnek kell lennie egy kis léptékű középületet megalkotni (értsd ez alatt, az építőművész tervezői képességeket éppúgy, mint a konstruktőri tudást), és a tervezett épületet a hozzá tartozó környezeti beépüléssel megfelelő szintű prezentációval előadni.

## Oktatás célja

A tantárgy célja, hogy az Építészmérnök BsC képzésben résztvevő hallgatók középület tervezés területén elsajátítandó szaktudását megalapozza, melynek következtében széles látókörrel rendelkező, a jövő kihívásaira rugalmasan és kreatívan reagálni képes építészekké válhatnak. Cél, hogy hallgatóink olyan komplex tudás birtokosává váljanak, akik rutinmegoldások helyett érzékenyebb és magas szakmai igényű válaszokat keresnek. A tantárgy specialitása, hogy a hagyományos mérnöki szaktudás mellett (mint a pontos funkcionális és megfelelő szerkezeti kialakítás, a telepítési, kompozíciós és tömegformálási alapelvek, az általános szakmai szabályok, irányelvek és szabványok ismerete), magas esztétikai és művészi igényű alkotások létrehozásához szükséges tudást ad.

A félévsorán kiemelt hangsúlyt kap a feladat komplexitása, azaz speciális települési szövetben elhelyezkedő feladatok megoldása, melyek témájukban és megközelítésükben illeszkednek az építészképzések programjához, ezen túlmenően azonban alapos kutatási, technológiai, funkcionális és szerkezeti ismereteket igényelnek. Olyan tervezői magatartás elsajátítása a cél, amely - társadalmi, ökológiai és kulturális következményei tudatában - felelősségteljesen tud differenciált feladatainak eleget tenni.

## Tantárgy tartalma

Az előadások keretében a középület tervezéshez szükséges elméleti anyag oktatása történik. A gyakorlatokon kisléptékű középület (500m2 - 600 m2 közötti nettó szintterület) tervezése a feladat kisvárosias környezetben, kiadott helyszínekre. Az előző félévben elsajátított tervezési ismeretek bővítése. Egyes középülettípusok tartalmi – programjának megismerése. Tervezéselméleti képességek fejlesztése. Alaprajzi és tömegformálási ismeretek gyakorlása. Telepítési analízis, településszerkezetbe való beillesztés általános szabályainak elsajátítása. Komplex tervezési ismeretek megszerzése. A tanultak összefogott alkalmazása, átlátása (szintézisre törekvés). Cél, a tantárgy keretén belül tartott tervezési műhelygyakorlatokon, (engedélyezési terv szinten M 1:100 - kiegészítve ezt a belsőépítészeti, ill. épületszerkezettani részletrajzokkal M 1:10-M1:20) konkrét funkcióval megadott tervezési feladat magas színvonalú megoldása. Igényes prezentáció és modellkészítés. A tantárgy megfelelő szintű teljesítéséhez szükséges, az előző félévekben oktatott tervezési ismeretanyag birtoklása, úgy tervezés elméletével kapcsolatban, mint a térszervezés, telepítés, tájolás és településszövetbe illesztés terén. Az előző félévekben oktatott épületszerkezettani, ábrázoló geometriai ismeretanyag birtoklása. Kellő fokú építészettörténeti és képzőművészeti előképzettség.

Előadás: 1 óra / hét – levelezős hetekre vetítetten (2., 4., 6., 10., 13.)

Gyakorlat: 4 óra / hét – levelezős hetekre vetítetten (2., 4., 6., 10., 13.)

Laborgyakorlat: -

Az előadások alkalmával megismerkednek a középületek történeti fejlődésével, a tervezésre vonatkozó előírásokkal, a középületi élettér kialakításának követelményeivel, térbeli konstruálásának metodikájával, tervezési elveivel. Az előadások során a középülettervezésen túl a köztér középülethez kapcsolódó mikrokörnyezeti elemzését is előtérbe helyezzük. A középületet befogadó települési szövet analitikus értelmezésével keressük a válaszlehetőségeket a telepítés indokoltságára. Cél az alapvető ismeretanyag elsajátításán túl, kortárs példák segítségével helyes és korszerű gondolkodásmód, magatartás kialakítása.

A gyakorlati órák keretében az elsajátított elméleti tudás alkalmazására kerül sor. A csoportos foglalkozás során a gyakorlatvezetők segítik elsajátítani a tervezési folyamat analitikáját, metódusait. A gyakorlatok műhely szellemiségű oktatás, konzulenshez rendelt kiscsoportos konzultációk keretében történik. A tematika részletes beosztásának megfelelően a gyakorlati órák konzultációs témája az előzetesen meghatározott ütemben és tartalommal folyik.

A szemeszter első felében az épített környezeti és településszöveti analízisek, a részletes tervezési program megalkotása és az erre illesztett telepítési koncepció megfogalmazása a feladat. környezeti kapcsolatrendszere / beágyazódása, tömegi alakítása, és koncepciózus belsőtéri kapcsolatrendszere kerül kifejtésre vázlattervi szinten, M1:200-as alaprajzi feldolgozottsággal, telepítési és tömegmodellel. A hallgatók valós helyszínekre terveznek a kiírásban szereplő, különböző funkcionális és/vagy helyszíni kötöttségek mentén. Ez lehetőséget ad számtalan beépítési szituáció egyidejű megismerésére! A feladat megoldása során beépítési tanulmányok, skiccek, tömegmodellek, műszaki tervek készülnek. Az első tervezési fázis eredménye a szorgalmi időszak 6. hetében kerül bemutatásra Kritikus Konzultáció (KK) formájában.

A szemeszter második felében a középület tervének részletekbe menő kidolgozása. A feladat kiterjed az épületszerkezettani és a belsőépítészeti részletek kidolgozására. Itt már fontos elv az anyag és szerkezetmeghatározás, valamint az ökológiai működési elv is. A félév végére engedélyezési terv szintű (M1:100) dokumentációt készítenek a hallgatók, főfalmetszeti kiegészítéssel. A második tervezési fázis eredménye a szorgalmi időszak 14. hetében kerül bemutatásra Félévzáró Prezentáció (FZP) formájában.

A feladatok, követelmények kiadása a tematika szerint történik, melyek az előadás anyagaival, segédletekkel egyetemben a tantárgy **TEAMS** csoportjának „Fájlok” mappájába kerülnek feltöltésre. A Kritikus Konzultációk és a Végprezentáció digitális anyagát a hallgatók szintén a fent megnevezett mappába töltik fel. Ezek részét képezi a Tervezési Napló adott kidolgozási szintjének dokumentálása is.

A „Tervezés Stúdió 5.” tantárgy keretében készült terv részét képezi a BSC-s hallgatók Szakdolgozat előtt elkészítendő portfóliójának, melynek alapján a tanulmányokat záró Szakdolgozat témáját választjuk ki.

A részletes tantárgyi program, a részletes követelményrendszer, valamint a tantárgyhoz kapcsolódó információk a MS TEAMS tantárgyi csoportjába kerülnek feltöltésre.

## Számonkérési és értékelési rendszere

*A tantárgy felvételével, követelményrendszerével, teljesítésével, a hallgató szorgalmi-, vizsga- és záróvizsga időszak kötelező teendőivel kapcsolatban minden esetben a Pécsi Tudományegyetem érvényben lévő Szervezeti és Működési Szabályzatának 5. számú melléklete, a Pécsi Tudomány egyetem* ***Tanulmányi és Vizsgaszabályzata (TVSZ)*** *az irányadó.*

**A félév sikeres befejezésének feltétele az aktív órai jelenlét, a feladatok határidőre való elkészítése, bemutatása, az alaki és formai követelmények betartása. Az előadások és a konzultációk, valamint a félévközi leadások és prezentációk jelenléti rendszerben, az óra idejében csoportokba rendeződve történnek.**

A tantárgy félévközi jeggyel zárul. A félév zárása a 14. héten történik. A gyakorlati foglalkozásokon való igazolt jelenlét a tematikában rögzített aktuális munkarész bemutatásával történik! A gyakorlatvezetők jelenléti ívet / konzultációs lapot vezetnek**, megjelent,** valamint **nem jelent meg / nem készült** bejegyzéssel.

**Félévközi írásbeli számonkérések:**

A félév folyamán **egy Tervezési napló** elkészítésére van kötelezve a hallgató, melyben óráról órára kell rögzítenie a tervezés folyamatát, a kortárs példák bemutatását és elemzését, a helyszín, a környezet és a vonatkozó szabályrendszer elemzését, a tervezés aspektusait, változatokban rejlő lehetőségeket és a döntések ismérveit. Mindezt szabad feldolgozási technológiával, nyomtatva, szabadkézzel rajzolva, írva, festve, befotózott modelleken keresztül, skiccekkel bemutatva, montázs útján, írásos formábankifejtve stb. … A tervezési napló értékelése hétről hétre folyik, hetente az 1. számú melléklet szerinti ütemezéssel lehet 1 pontot szerezni. Minden hét pontja csak akkor adtató meg, ha az előző hetek feladatai teljesítve lettek. (utólagosan a korábbi határidőkre való teljesítési kötelezettségért nem lehet pontot kapni. **A tervezési naplót a nem oktatási heteken vasárnap éjfélig fel kell tölteni a hallgatónak a TEAMS megadott felületére. (Előbbi teljesítés természetesen lehetséges.) Az oktató annak értékeléséről a TEAMS-en visszajelez a hallgatónak a rákövetkező napokban.**

**Prezentációk a félév során:**

Félév folyamán 1 db Kritikus Konzultáció és 1 db Félévzáró Prezentáció kerül megrendezésre, melyek mindegyike szóbeli előadással egybekötött tervleadás, amit a gyakorlatvezetőkből álló zsűri pontozással értékel.

**A szemeszterben megszerezhető pontszámok részletezése:**

- Tervezési Napló/ Felkészült jelenlét 0-10 pont (az 1.számú melléklet szerinti ütemezésben és tartalommal, a teljesítésekért hetente 0-1 pont kapható)

(1: 1-3 p, 2:4p, 3: 5-6 p, 4: 7-8p, 5: 9-10p)

- Kritikus Konzultáció (KK) 0-20 pont (1: 1-7 p, 2:8-10p, 3:11-13 p, 4: 14-16p, 5: 17-20p)

- Félévzáró Prezentáció (FZP) 0-70 pont (1: 1-27p, 2: 28-37p, 3: 38-48 p, 4: 49-59p, 5: 60-70p)

Összesen: 0-100 pont

**Érdemjegy - pontrendszer**

85- 100  5 (jeles)

70- 84 4 (jó)

55- 69 3 (közepes)

40- 54 2 (elégséges)

00- 39 1 (elégtelen)

**A félév értékelése:**

**A „Kritikus Konzultáció” + a „Tervezési Napló / Felkészült jelenlét” és a „Félévzáró Prezentáció” pontértékéből számított érdemjegy.**

**A számonkérések mindegyikéből el kell érni a vonatkozó „elégséges” (2) értékeléshez elegendő minimum pontszámot!** A Kritikus Konzultáció eredményének javítására a következő héten, az előírt minőségben bemutatott – javított anyag konzulensnek történő bemutatásával (digitális feltöltéssel a TEAMS kijelölt mappájába), egyszeri alkalommal lehetősége van a hallgatónak! **Javítani akkor lehet, ha a megadott határidőre a KK prezentációja megtörtént és a hallgató javítani szeretné az ott elért eredményt, vagy ha egészségügyi, vagy más okból igazoltan hiányzott a KK-ról.** A javítást a konzulens bírálja el. A Félévzáró Prezentáció javításnál is a teljes zsűri bírál. A Félévzáró Prezentáció pótlásának időpontja a 16. hét.

Ha valamely munkarész, vagy az össz. pontszám nem éri el az elégséges szintet, akkor a hallgató nem teljesítette a félévét.

**Az aláírás megszerzésének feltétele, hogy a hallgató aktívan és felkészülten vegyen részt a konzultációkon és az előadásokon. Az összesített hiányzások száma (előadás és gyakorlat egyben) max 5 alkalom** (előadás max 3 alkalom, gyakorlat max 2 alkalom) **lehet, de a hiányzás a levelezős képzés alacsony óraszáma miatt nem javasolt.** Hiányzásnak minősül a nem kellő fokú és tartalmú felkészültség is, melyet a konzulensek a gyakorlat során dokumentálnak.

**Az aláírás megszerzésének feltétele**

Az aláírás megadásával az oktató igazolja, hogy a hallgató eleget tett a félévközi kötelezettségeinek:

- látogatta az órákat minimum az előírt arányban (az összesített hiányzások száma - előadás és gyakorlat egyben - max 5 alkalom (előadás max 3 alkalom, gyakorlat max 2 alkalom) lehet.

- eleget tett a tantárgy teljesítésére a tematika szerint meghatározott feladatokra való heti készültségben.

- ahol szükséges volt, ott eredményesen javított, pótolt.

- eleget tett a formai/tartalmi követelményeknek (minden munkarésze elkészült, és/vagy javította pótolta)

Ezek teljesülésekor az aláírás megadásra kerül, félévközi jegyes tárgynál a leadott munka osztályzásra kerül.

Az aláírás megadása csak a fentieket igazolja, a szakmai tartalom értékelése az 5 fokozatú (1,2,3,4,5) osztályzással történik. Tehát lehet, hogy minden kötelességét teljesítette és ezért kap aláírást, azonban a szakmai tartalom hiánya értékelhetetlensége következtében elégtelent szerez. Ha ez a szorgalmi időszak végén (14. hétig) történik, akkor a vizsgaidőszakban 1 alkalommal (16. héten) megpróbálhatja javítani az érdemjegyet.

## ELISMERÉSEK - DÍJAZÁSOK a legjobban teljesítőknek:

A félév végén a legjobb munkákat könyvjutalomban részesítjük!

## Kötelező irodalom

Órai jegyzetek, segédletek, kiosztott mintapéldák

Könyvek:

GÁDOROS, Lajos: *Középületek tervezése*, Nemzeti Tankönyvkiadó, Budapest, 2007

NEUFERT, Ernst: *Építés- és tervezéstan*, Dialóg Campus Kiadó, Budapest-Pécs,1999

CSÁGOLY, Ferenc: *Középületek,* Terc Kiadó, Budapest, 2004

OTÉK- Országos Településrendezési és Építési Követelmények

Középülettervezés segédlet:

chrome-extension://efaidnbmnnnibpcajpcglclefindmkaj/https://www.kozep.bme.hu/wp-content/uploads/2014/11/kozepulettervezes\_segedlet\_2014.pdf

## Ajánlott irodalom

**Könyvek:**

GÁDOROS, Lajos: *Középületek tervezése*, Nemzeti Tankönyvkiadó, Budapest, 2007

KÖRÖSSI Éva – SZALÁNCZI Gábor: Épülettervezés jegyzet, Építész Fejlődéséért Alapítvány, Budapest, 1994​

NEUFERT, Ernst: *Építés- és tervezéstan*, Dialóg Campus Kiadó, Budapest-Pécs,1999

JANÁKY, István: *A hely*, Műszaki kiadó, Budapest, 1999

CSÁGOLY, Ferenc: *Középületek,* Terc Kiadó, Budapest, 2004

CSÁGOLY, Ferenc: *Három könyv az építészetről* Terc Kiadó, Budapest, 2014

CSÁGOLY, Ferenc: *Építészet és Kultúra 1.,2.,* Terc Kiadó, Budapest, 2019

LE CORBUSIER: *Új építészet felé*, Corvina, Budapest, 1981

BACHMAN, Zoltán + más alkotók: *Könyv az építészetről* *- A tervezés gyakorlata,* Pécsi Tanoda A., Pécs, 1998

OTÉK- Országos Településrendezési és Építési Követelmények, Netjogtar.hu​

REDFORD Anthony – MORKOC Selen, - SRIVASTAVA Amit​: A modern építészet elemei – 50 kortárs épület, TERC Kiadó, Budapest, 2016​

**Hazai folyóiratok:**

Új Magyar Építőművészet; Átrium, Oktogon, Alaprajz, Metszet

**Külföldi folyóiratok:**

A 10 (EU), The Plan (olasz), El Croquis (spanyol), Domus (olasz) , Detail (német), The Architectural Review

Az internetes kutatások mellett, javasoljuk a MIK Könyvtárának, ill. a Tudásközpontnak a felkeresését, hogy a feladat elvégzéséhez, és a tervezési program részletes összeállításához szükséges kutatómunka teljesértékű lehessen.

**Internetes oldalak:**

* epiteszforum.hu
* octogon.hu
* architectural-review.com
* archdaily.com
* dezeen.com
* architecturaldigest.com

## Oktatási módszer

A tantárgy az együttműködésen, részvételen és vitákon, folyamatos kommunikáción alapszik az oktatók és a hallgatók között. Ez egyfajta interakció a hallgatók, ill. a hallgatók és az oktatók között. Olyan tanítási módszereket használunk, mint a „probléma alapú tanulás”, a „cselekvés során történő tanulás”, valamint az ezek ötvözetéből származó „kombinált tanulás”. A kommunikáció és a munka során a hallgatók egymás munkájára is reagálnak, így építve a komplex gondolkodás és az önfejlesztés elemeit.

Módszer:

1. előadások a középülettervezés különböző szegmenseinek elemzésével
2. folyamatos konzultáció órarendi időben a részletes tantárgyi programban meghirdetett tanmenet szerint
3. önálló/csoportos munka órarendi időben a részletes tantárgyi programban meghirdetett féléves tanmenet szerint
4. önálló otthoni munka
5. önálló kutatás, adatgyűjtés, elemzés
6. önálló konzultáció a tárgy oktatóitól független szakemberek bevonásával
7. online kurzuselem által biztosított tananyagok elsajátítása és a kiadott feladatok megoldása prezentációja a gyakorlaton

**Levelezős tanrendben tanuló hallgatók számára kiemelt hangsúlyt jelent az öt oktatási héten kívüli önálló kutató, elemző, alkotó munka annak érdekében, hogy a tervezési feladat megalkotásával a hallgató jól haladjon és a személyes konzultációkon érdemben lehessen diskurzust folytatni a tantárgy keretében tervezett középületről, annak tervezési elveiről, koncepciójáról, környezeti beágyazódásáról, vagy éppen finom részletmegoldásairól.**

## Különleges igényű hallgatók

Fogyatékkal élő hallgatók, akiknek külön oktatási segítséget, vagy speciális környezetet szükséges biztosítanunk, kérjük, hogy értesítsék a Dékáni Hivatalt, közvetlen ellátható igény esetén (pl.: hangosabb beszéd – nagyot hallás) jelezzék ezt oktatójuknak. A fogyatékosság megfelelő dokumentációjára lesz szükség. Minden erőfeszítést megteszünk az egyenlő tanulási környezet biztosítása érdekében.

# Részletes tantárgyi program és követelmények

## Metodika és szempontrendszer:

A féléves feladat megoldása során a hallgatók elméleti és gyakorlati tapasztalatokat szereznek a középülettervezés és a közterek tervezése területén. A hallgatók probléma feldolgozási módszere a valóságos tervezési folyamatot modellezi (komplex probléma szemlélet = funkció-szerkezet-forma párhuzamos vizsgálata), ugyanakkor leképezi az egyetemi szintű oktatás akadémiai jellegét is (kutató-elemző munka).

Az előadások keretében alapvető szakmai ismeretek elsajátítása történik részben tervezéselméleti, részben szabályozási, részben pedig példaelemzési bemutatókon keresztül. Ezen felül a félév teljesítéshez szükséges az egyéni kutatómunka és problémamegoldás.

Fontos szempont, hogy a tantárgy az egyéni tervezésre, döntéshozatalra és ezzel kapcsolatos szakmai felelősségvállalásra készít fel, ezért a konzultációk során a gyakorlatvezetők kísérik a hallgató munkáját, azt véleményezik, azonban a tervezői ötletek és döntések kizárólagosan a hallgató hatáskörébe tartoznak.

A feladat megoldása során fontos elv a komplexitás. A tervnek egyaránt magas minőségben meg kell felelnie a műszaki (szerkezeti, funkcionális, szabályoknak, szabványoknak való megfelelés) és művészi (telepítés, tömegformálás, belsőépítészet, környezetépítészet, grafikai feldolgozás) követelményeknek.

A féléves tervezési feladatok feldolgozása során a következő három fázison kell végig menniük a hallgatóknak a konzulensekkel együtt:

1. **Szakasz – analízis / programalkotás / koncepció - vázlatterv fázis**

Az 2. számú mellékletekben meghatározott tervezési témakör megismerése után a hallgatók feladata az általuk választott funkciók történeti és programfelépítési elemzése. Ebben a félévben a kiírt feladatok tematikus vezérvonala egy elöregedő közel homogén lakófunkciónak helyet adó történelmi városrész (Tettye) vizsgálata és többfunkciós városrészként való innovatív fejlesztési lehetőségeinek kiaknázása lesz. Ahhoz, hogy helyes válaszokat találjunk a feladatban megfogalmazott, vagy nyitottan hagyott kérdésekre, magunknak is el kell mélyülni egy-egy funkció valós tartalmának és a benne rejlő lehetőségeknek a megértésében. Ebből adódóan a félév első ciklusában egy folyamatosan szélesedő, majd a választott terület sajátosságaira fókuszáló kutatómunka kell, hogy alátámassza a programalkotási folyamatot. Ez segít összeállítani a tervezendő funkció működési rendjét, helyiségprogramjának összeállítását, belső és külső kapcsolatrendszerének felépítését. Emellett feladat a vizsgált városrész történeti múltjának feltárása, a hallgató által választott terület építéstörténeti korszakainak vizsgálata, a változó rend formálódásából leszűrődő tanulságok levonása, a kapcsolódó környezet elemzése, a forgalmi rendre vonatkozó javaslatok megfogalmazása. A telepítési koncepció meghatározása során tervezési feladat, hogy a közfunkcióhoz kapcsolódó fogadó tér infrastrukturális vonalvezetésének és funkcionális kapcsolatrendszerének koncepcióját kialakítsák és az arra szervezett – általuk választott - középület funkcionális koncepcióját meghatározzák. A választott funkcióhoz tartozó tervezési program koncepciójához a közterületen képviselt térbeli helyzet koncepciója társul. Az első feladatrész tehát települési tömb szintű elemzéssel, térbeli - infrastrukturális pozicionálással és a tervezési program megalkotásával és a tervezett épület és szűk környezetének M 1:200 szintű vázlattervével zárul. A hallgatók valós helyszínekre terveznek a kiírásban szereplő, különböző funkcionális és/vagy helyszíni kötöttségek mentén. Ez lehetőséget ad számtalan beépítési szituáció és tömegi forma egyidejű feltárására! Be kell mutatni a tervezési irányelveket, ill. prezentálni kell az épület tervezett tömegét és homlokzatképzését is, különböző ábrákon, rajzokon, munkaközi makett fotókon keresztül. Kiemelten fontos az utcaképbe / településképbe / környezeti képbe illesztés, így a hallgató fel kell, hogy mérje és be kell, hogy mutassa a szomszédos homlokzatokat / tömegeket / táji adottságokat is.

A szemeszter első felében a természeti környezeti és településszöveti analízisek, a részletes tervezési program megalkotása és az erre illesztett telepítési koncepció megfogalmazása a feladat. A középület környezeti kapcsolatrendszere / beágyazódása, tömegi alakítása, és koncepciózus belsőtéri kapcsolatrendszere kell, hogy kifejtésre kerüljön vázlattervi szinten, M1:200-as alaprajzi feldolgozottsággal, telepítési és tömegmodellel. A hallgatók valós helyszínekre terveznek a kiírásban szereplő, különböző funkcionális és/vagy helyszíni kötöttségek mentén. Ez lehetőséget ad számtalan beépítési szituáció egyidejű megismerésére! A feladat megoldása során beépítési tanulmányok, skiccek, tömegmodellek, műszaki tervek készülnek. Az első tervezési fázis eredménye a szorgalmi időszak 6. hetében kerül bemutatásra Kritikus Konzultáció (KK) formájában.

Az első szakaszt záró KRITIKUS KONZULTÁCIÓ -hoz bemutatandók a tervezés irányelvei különböző ábrákon, rajzokon, analíziseken keresztül, valamint, a városrészi koncepciót bemutató telepítési / közlekedési rajzok (M1:1000/2000) bemutatása. A prezentáció a gyakorlati óra keretében zajlik.

A városrészi vizsgálat és történeti kutatás, valamint a funkciók városszöveti beépülésének koncepciója a városrész jövőbeni működési koncepciója és a forgalmi / parkolási terv kialakítása M1:100-es helyszínrajzokon történik. Az épület csatlakozó környezetét bemutató helyszínrajz és telepítési modell fókuszáltabb méretű (M1:500).

A tervezett középület bemutatásához a funkcionális kutatási eredmény bemutatása, a tervezési program mérethelyes felépítése, a telepítési és tömegformálási vázlatok elkészítése (min 3 változat), valamint az épület vázlattervének (M1:200) dokumentálása tartozik.

**2. Szakasz – tervezési fázis – végleges terv**

A második szakasz a kibontás, konkretizálás időszaka. A félév ezen szakaszára kikristályosodik az épület, ahol a térképzés szoros összefüggésben alakul a kültéri kapcsolatrendszerek felderítésével. Kimunkálásra kerül a belsőépítészet és a szerkezeti csomópontok rendszere. A második szakaszt végén lévő FÉLÉVZÁRÓ PREZENTÁCIÓ során a dokumentációhoz 1:100 léptékű rajzok, telepítést bemutató helyszínrajz, perspektivikus látványok, M1:10 - M1:20 léptékű belsőépítészeti - szerkezeti részletrajzok (főfalmetszet), látványok és két makett (épület 1:200 – közvetlen környezeti telepítés M 1:500) tartozik.

A prezentált munkák csapatszinten (hallgatók + konzulensek) a Kritikus Konzultáció ill. a Félévzáró Prezentáció során kerülnek együttes megvitatásra az 1. számú melléklet szerinti időpontban. Ugyanakkor a heti munka a tankörön belüli kommunikáció során (tankör konzulens oktatója és hallgatói) kerül értékelésre (0-1pont). A nem oktatási heteken a tervezési napló feltöltésével kerülnek bemutatásra és pontozással értékelésre a feltöltött anyagok. Az oktatási hetek konzultációinak részei:

* közös megbeszélés – az otthon végzett munka bemutatása, megbeszélése, a feltáratlan problémák felvetése, a feltárt problémákra adható válaszok elemzése
* szakirodalmi példák feltárása, elemzése
* szabályok értelmezése
* önálló tovább gondolása a feladatnak

A prezentációk mindegyikére (KK, FZP) igaz, hogy az egyes munkarészek elmaradása a feladat sikertelenségét hordozza magával, tehát nem kerül értékelésre, a feladat nem tekinthető befejezettnek. Az egymásra épülő feladatok része az átdolgozott telepítési rajzok és makett bemutatása is, a fejlődés látványos és jól értelmezhető prezentálásával

## Feladatok és követelményrendszerük:

A Tervezés Stúdió 5. tantárgy keretében egy kisléptékű (400m2 - 600 m2 közötti nettó szintterületű) középület tervezése a feladat kistelepülési vagy természeti környezetben, a 2. számú mellékletben kiadott tervezési funkciók és a 3. számú mellékletben kiadott tervezési helyszínek szerint. A tematika mellékleteként kiadott térkép jelöli a javasolt tervezési helyszíneket. Az egyes helyszínek, a megadott kontúron, ill. annak csatlakozó területein belül szabadon választhatók. A kiadott helyszínek és funkciók nincsenek egymáshoz kötve. Párosítások koncepciózus indoklás mellett a hallgató feladata.

## A tervek kidolgozása:

A különböző leadási fázisokhoz tartozó, különböző szinten és léptékben kidolgozott tervek és modellek tetszőleges technikával készíthetők el, de ebben a félévben már elvárt a számítógépes programok használata! A rajzos részek bemutatását vektorgrafikus („vonalas”) megfogalmazásban kérjük. Ez azt jelenti, hogy egy renderelt homlokzat nem megfelelő, mint ahogyan egy látvány 3D-ből leválasztott metszet sem. Ezeket éppúgy, mint a többi munkarészt a műszaki rajzokkal szemben elvárt vonalas rajzként kell prezentálni, de hozzájuk tartozik a grafikai kidolgozás is. A megfelelő építészeti értékek megtartása mellett (léptéknek megfelelő műszaki tartalom) kiemelkedő szintű esztétikai színvonalat képviseljen a leadott munka. A leadások anyagának digitális megfelelőjét a TEAMS tantárgyi csoportjának „Fájlok” mappájába is fel kell tölteni.

**A leadott munka minősége feleljen meg**

**az építész saját magával szemben támasztott minőségi elvárásainak.**

**Minden, amit kiadunk a kezünkből,**

**önmagunk alkotó művészetének és szakmai identitásának tükre!**

## Beadandó munkarészek:

## Makettek:

**Minden órára kell makettet hozni!!!**

**Makett nélkül a konzultáció nem kezdődik meg a hallgatóval.**

A köztes konzultációkhoz készülő makettek folyamatosan változnak, megújulnak vagy minden órára újak is készíthetők, így lekövethető az épület fejlődésének menete. Ezen változás, ill. sokszorozódás is mutatja, hogy a munkaközi makettek egyszerűbb módon ábrázolják a kívánt célt. A leadásokhoz prezentált makettek magas minőségben kell, hogy készüljenek.

## Tervezési Napló:

**Minden órára kell a Tervezési Naplót hozni!!!**

**Tervezési Napló nélkül a konzultáció nem kezdődik meg a hallgatóval.**

**A nem oktatási heteken vasárnap 24,00 óráig fel kell tölteni a Tervezési Napló aktuális / továbbfejlesztett állását a TEAMS csoport megadott felületére.**

A tervezési napló hétről – hétre fejlődik. Az első időszakban a kortárs példák kutatása, a helyszín értelmezése és a funkcionális tervezési program meghatározása a feladata, míg a későbbiekben a terv fejlődésének köztes lépései, skiccek, analízisek, formagyakorlatok, alkotói gondolatok kerülnek bele. Javasolt a változó makettek egy-egy képpel való dokumentálása is.

A Tervezési napló a tervezési folyamat alapja és a téma feltárásának, kifejtésének dokumentációja. A különböző tervezési szakaszokban folyamatosan fejlődő tartalommal. Célja a tervezői gondolkodás segítése, a vizsgálati szempontok rendszerezése, a környezeti – társadalmi – és funkcionális környezet elemzése, a tervezési program meghatározása és a tervezés során felmerülő gondolatok skiccek elemző rendszerezése.

A Tervezési napló formai kötöttsége fekvő A4-es formátum. Szerkesztése és a felhasznált technikák szabadon választhatók és kombinálhatók. Kerülhet géppel szerkesztett szöveges rész, képszerkesztő programmal összerakott – nyomtatott - grafika, fotóanyag, vagy akár szabadkézi skiccek, gondolati feljegyzések ábrák is a naplóba (eleve a füzetben vezetve, vagy igényesen szélezett skiccpauszként fűzve be). Mindenki a saját maga számára leginkább kézhez álló megoldást, vagy azok vegyes megoldását használja.

A prezentációk során összefűzve (iratcsipesszel – binder - összefogva) fekete fotókartonnal borítva, vagy eleve fekete borítós jegyzetfüzetben vezetve mutatandó be. Ezen felül további megkötés nincs.

**A nem oktatási heteken feltöltendő Tervezési napló formátuma összefűzött pdf. Ez hétről hétre bővített formában töltendő fel.**

**A Tervezési naplóban 4 témát kell kidolgozni:**

I. szakasz végére, azaz a Kritikus Konzultációra (6.hétre):

- a terület történeti múltja és szerkezeti alakulása a tervezési helyszínként választott zóna szűkebb és tágabb környezetében. Ehhez szükséges régi térképeket, valamint régi fotókat felkutatni a településkép alakulásáról (**https://maps.arcanum.com/hu/**, levéltár, örökségvédelmi hivatal).

- a választott közösségi funkció történeti múltjának és jelenbéli szerepének feltárása. Vizsgálata annak, hogy milyen módon tud élhető és együttműködő társadalmi környezet kialakulni egy újra fogalmazódó városrészben. Esettanulmányok / hasonló építészeti, vagy társterületi kutatások / szakirodalom vonatkozásainak felkutatása, értelmezése, elemzése

- kortárs építészeti példák bemutatása (min. 3 db) a választott funkcióval, és/vagy az adott városi környezetre és léptékre reagáló kortárs építészeti példa más funkcióval. Minimum egy a funkciót kell, hogy bemutassa. Minden választott példához kell egy rövid leírás, hogy miért gondoljátok példaértékűnek a megoldást.

- A tervezés folyamatát bemutató gondolatok, skiccek, ábrák igazodva a tervezés aktuális tartalmi szintjéhez (utcaképbe és helyszínrajzra illesztett beépítési változatok (min.: 3 db), valamint a tervezési program leírása, a funkciók méreteinek véglegesítése, a funkcionális háló mérethelyes felrajzolása, igazodva a telepítési tömegvázlatokhoz.

- A tervezési napló hétről hétre továbbfejlesztett állapotát minden héten fel kell tölteni a TEAMS csoport megadott mappájába. Pontozása online hétről – hétre történik a konzulens által. A heti pont megadása akkor lehetséges, ha az előző hetek anyaga is benne van a naplóban. A késett anyagért, vagy a nem megfelelő minőségű anyagért nem jár pont.

II. szakasz végére, azaz a Félévzáró Prezentációra (14.hétre):

- az első rész folytatása. Részletes kidolgozása az épület koncepciójának. Szerkezet- és anyagválasztás, részletmegoldások, belsőtéri koncepcióskiccek.

- A tervezés folyamatát bemutató gondolatok, skiccek, ábrák igazodva a tervezés aktuális tartalmi szintjéhez

- A tervezési napló hétről hétre továbbfejlesztett állapotát ebben a szakaszban is minden héten fel kell tölteni a TEAMS csoport megadott mappájába. A heti pont megadása akkor lehetséges, ha az előző hetek anyaga is benne van a naplóban. A késett anyagért vagy a nem megfelelő minőségű anyagért nem jár pont.

- **A tervezési napló lényege a gondolat követése és az ahhoz kutatások, kapcsolódó jegyzetek, skiccek. Ide nem a számítógépen szerkesztett terveket kell beragasztani.**

## Szakasz zárása – Kritikus Konzultáció

**Az első szakaszban, a „programterv és vázlatterv” fázis végére értelmezni kell a feladatot a következő szempontok szerint:**

1.: A közvetlen csatlakozó mikrokörnyezeti adottságok analízise (helyszín, térstrukturális viszonyok, mértékadó épített/természeti környezet, településsűrűség - beépítettség vizsgálat, környezeti integrálhatóság, forgalmi viszonyok, stb….), a telekadottságok értelmezésén (telek geometriája, tájolás, megközelíthetőség, zavaró elemek, kedvező tényezők, stb…). Megtartandó értékként kezelt építmények / természeti elemek – bontandó elemek. Tájépítészeti adottságok…

2.: Közvetlen csatlakozó környezetbe való telepítési- és tömegi koncepciók M 1:500 léptékben. Minimum 3 telepítési változat, melyből kiemelkedik a legjobbnak értékelt megoldás. A változatokat analízis ábrákkal értékeljük és részletezzük azok megoldásait.

3.: A funkcionális program összeállítása. Funkciók által megkövetelt térigények. A funkcionális terek egymáshoz és a környezetükhöz viszonyított rendje. Funkciók által megkövetelt helyiségigények. A funkcionális helyiségek egymáshoz és a környezethez viszonyított rendje. Elvárások a funkcionális terekkel kapcsolatban. Külső és belső téri tematikus kapcsolatok.

4.: Be kell mutatni a tervezési irányelveket, ill. prezentálni kell az épület tervezett tömegét is, különböző ábrákon, rajzokon, maketteken keresztül. Az alkotói gondolkodás folyamatának dokumentálása elkerülhetetlen a sikeres kommunikációhoz.

5.: A funkcionális programot bemutató 3D-s tömegi struktúra alapját kell képezze az épület tömegformálásának

Beadandó:

- koncepciót bemutató ábrasorok

(térképzés, környezetalakítás és formaképzésre vonatkozóan)

- helyszín és környezetanalízisek szükséges számban M1:2000)

- helyszínrajz, telepítési rajz, M 1:500

- minden eltérő szint alaprajza, szűk környezettel együtt, M 1:200

- mértékadó metszet, M=1:200

- homlokzatok szűk környezettel együtt, M=1:200

- utcaképbe / természeti környezetbe illesztett látványterv, vagy makettfotó, min: 3 db

- telepítési makett M 1:500 léptékben. (javasolt a telepítési modellben cserélhető épület / építménymodellek elhelyezése 3 változat)

- Tervezési Napló – A4 formátum

A tervezési napló tartalma feleljen meg az első 6 hét fejlődési szakaszát jellemző gondolati és tervbéli fejlődés levezetésének. Itt az épületet csak vázlatosan, főbb elveit, tömegét alaprajzát és meghatározó nagyobb nyílásait kell tervezni, ugyanakkor a város telepítési struktúrájának tömegarányait és elhelyezkedését, valamint az épület abba való arányos illeszkedését már meg kell mutatni és indokolni. A szóbeli prezentációra 5 perc áll a hallgató rendelkezésére. Mindenki elmondja a saját környezetanalíziseit, telepítési koncepcióját és tervezési programját, majd a konzulensekből álló bizottsággal közösen átbeszéljük az eredményeket.

A tervek Kritikus Konzultáción történő bemutatása jelenléti formában a gyakorlati óra keretei között zajlik. Feltöltése a prezentáció napján, reggel 8,00-ig a TEAMS megfelelő mappájába szükséges.

**Az első szakasz eredményeinek zárása a megadott időpontban kell, hogy megtörténjen, mivel csúsztatásával a ráépülő tervezési folyamat megoldása válik ellehetetlenítetté.** Ez a szakasz nem prezentációval zárul. Az eredményeket a feltöltendő tervezési naplóhoz fűzve kell bemutatni.

**A KK teljes anyagát nyomtatott prezentáció formájában és megmakettezve kell bemutatni, valamint digitálisan (tablók pdf / tervezési napló pdf / makett fotók jpg formátumban) feltöltendők a TEAMS csoport ezen feladatrészre kijelölt mappájába.**

A prezentáció a projekt bemutatásához szükséges számú (2-3db) 100/60 cm-es arányú tablón (nyomtatva és kasírozva) valósítandó meg. A tablók összefűzött pdf formátumú változata szintén elkészítendő. Bemutatás jelenléti formában az előadás és az óra keretei között zajlik. A tablók és a makettfotók PDF formátumban való feltöltése a prezentáció napján, reggel 8,00-ig a TEAMS megfelelő mappájába szükséges. A szóbeli prezentációra 7-8 perc áll a hallgató rendelkezésére, ezt követik a zsűri kérdései és a hallgatói válaszok.

A Kritikus Konzultáció és pontértékének javítására egyszeri alkalommal lehetősége van a hallgatónak, a következő gyakorlati órán, az előírt minőségben javított anyag konzulensnek történő bemutatásával (digitális feltöltés a TEAMS kijelölt mappájába). Az javíthat, aki az eredeti KK prezentáción érdemi munkát mutatott be, vagy egészségügyi/más okból igazoltan hiányzott. A javítást a konzulens bírálja el.

## Szakasz: Félévzáró prezentáció a 14. oktatási héten

A második szakasz a kibontás, konkretizálás időszaka. A félév ezen szakaszára kikristályosodik az épület, ahol a térképzés szoros összefüggésben alakul a kültéri kapcsolatrendszerek felderítésével. Kimunkálásra kerül a belsőépítészet és a szerkezeti csomópontok rendszere.

Beadandó: - koncepciót bemutató ábrasorok

(térképzés, környezetalakítás és formaképzésre vonatkozóan)

- helyszín és környezetanalízisek szükséges számban

- helyszínrajz, környezetrendezési rajz, M 1:500-M 1:1000

- minden eltérő szint alaprajza, szűk környezettel együtt, M 1:100

- minimum 2 db metszet, M 1:100

- homlokzatok szűk környezettel együtt, M=1:100

- választott helyiség belsőépítészeti kialakításának koncepcióterve, belső téri rajzok: min: 3 db

- utcaképbe illesztett látványterv, min: 3 db (M1:100 kidolgozottság)

- 1 db főfalmetszet beillesztett csomóponti és belsőépítészeti rajzokkal

(egyedi, épületre jellemző részletek) M 1:10 / M1:5

- köztes tanulmánymodellek az órákról (3D-k)

- telepítési makett M1:500

- épület tömegmakett M1:200

- Tervezési Napló – A4 formátum

**A Félévzáró Prezentáció teljes anyagát nyomtatott prezentáció formájában és megmakettezve kell bemutatni, valamint digitálisan (tablók pdf / tervezési napló pdf / makett fotók jpg formátumban) feltöltendők a TEAMS csoport ezen feladatrészre kijelölt mappájába. A tablók számát a hallgató munkája határozza meg.** A tabló méretét nem határozzuk meg, általános értelemben 60/100, de a koncepciótól függően el lehet tőle térni. **A leadás része a Tervezési napló továbbfejlesztett változatának A4 formátumban történő bemutatása is.**

A Félévzáró Prezentáció a 14. héten történik. Aki nem, vagy nem az előírt minőségben és tartalommal prezentálja a munkáját, annak a féléve megtagadásra kerül. A Végprezentáció pótlása egy alkalommal, a TVSZ által biztosított két héten belül, a vizsgaidőszak 2. hetében (16. hét) lehetséges. Ennek előirányzott időpontja az 1. számú mellékletben található.

## Tantárgykurzusok a 2023/2024 tanév I. félévében:

|  |  |  |  |  |
| --- | --- | --- | --- | --- |
| Tárgy-kurzus típus | Oktató(k) | Nap/idő | Hely | Megj. |
| előadás | dr. Kondor Tamás  egyetemi docens | péntek 19,15-20,30 | A219 | lev. képzés szerinti heteken |
| gyakorlat | dr. Horváth Magdolna  adjunktus | péntek 9,30-12,45 | E81 | lev. képzés szerinti heteken |
| gyakorlat | dr. Schunk Tímea  adjunkus | péntek 9,30-12,45 | E81 | lev. képzés szerinti heteken |

## Program heti bontásban

1. számú melléklet szerint

A tantárgyi program részleteiben (dátum/helyszín/pontosítások) történő változtatás jogát fenntartjuk, melyről a hallgatókat minden esetben tájékoztatjuk. A félév folyamán felmerülő kérdésekkel, problémákkal a tantárgyfelelőst, valamint az intézeti koordinátort lehet keresni a szorgalmi időszakban.

## TS5 ONLINE WORKSHOP

A Tervezés Stúdió 5. tantárgyhoz kapcsolódóan, az oktatási hetek kiegészítésére és az otthoni munka támogatására egy TS5 ONLINE WORKSHOP elnevezésű programsor kerül megvalósításra. Ezen workshop keretében kiegészítő tervezés előadások kerülnek megtartásra a Teams-en, melyek keretében az előadás témájával kapcsolatban lehet diskurzust folytatni az előadóval. A megjelenés nem kötelező, de hasznos. A workshop programjainak időrendje az 1. számú mellékletben található.

**A félév tematikájával és kiadott feladatával kapcsolatos információk elérhetőek** a tantárgy TEAMS csoportjában.

Pécs, 2024.08.28.

dr. Kondor Tamás

tantárgyfelelős